ፕሮፌሰር ትሮንቮል፡- እዚ ቅድም ክብል'ውን ፡ መፅናዕቲ ኣካይደ ነይረ፡ ጉዳዩ ሕልኽልኽ ዝበለ እዩ። ንኣብነት፡ ቅድም ክብል ተጋሩ ምስ ኣሓት ህዝብታት ኤርትራ ዝገበሩዎ ምትሕግጋዝ ዝፍለጥ እዩ። ደሓር ድማ ከመይ ኢሉ ናብ ፅልኢ ከምዝተቐየረ እሞ እንታይ ሳዕቤን ከምዘስዐበ ዝዘከር እዩ። ሕዚ ድማ፡ ካሊእ ዙር ርክባት ይግበር ኣሎ። እቲ ዝገርም፡ ሕዚ ኣብ መንጎ ኤርትራን ኢትዮጵያን ዝግበር ዘሎ ዕርቀ ሰላም፤ ተመሳሰሊ ናይ ፀላእን ፈታውን ሽርክናታት ይረአይ ኣሎ። ኣብ ኢትዮጵያ'ውን ከምኡ ዓይነት ምትሕግጋዛትን፡ ምልፋንን ንዕዘብ ኣለና። ኣብ ውሽጢ ኢህወዴግ ንባዕሉ ዝፍጠር ዘሎ ምልፋን ካብዚ ፈሊኻ ዝረአይ ኣይኮነን። ዘይከሓድ ሓቂ: ዶክተር ኣብይ ናብ ስልጣን ካብ ዝመፅእ ጀሚሩ፡ ህወሓት ካብ ኢህወዴግ ይግለል ከምዘሎ ፀሓይ ዝወቕዖ ሓቂ እዩ። መንነትን ኣመላኻኽታትን መሰረት ዝገበሩ ሓደሽቲ ምትዕርራያት ይንፀባረቑ ኣለዉ። እቲ ሓድሽ ስርዓት ኦህዴድን ብኣዴንን እዮም ዝዝዉርዎ ዘለዉ። እዚ ኣብ መሬት ውን ይረአይ 'ሎ እዩ። ዘፍርሕን ዘደንፁን እንካ ሃባ እዩ ዘሎ። ሓደ ብሄር ምግላልን ምጥቃዕን ድማ ይርአይ ኣሎ። ኣባላት እዚ ብሄር ድማ ነቲ ዝሓለፈ ፀገማት ኩሉ ተሓታቲ ምግባር ልሙድ እናኾነ መፂኡ 'ሎ። እዚ ብጣዕሚ ሕልኽልኽ ዝበለን ሓደገኛን ኣንፈት እዩ፤ ብፍላይ መንግስቲ ፌደራል ጥንቃቐ ክገብር ዝሓትት እዩ። ሓደ መንቀሊ ንዝሓለፉ 30 ዓመታት፡ ክትግበር ዝፀንሐ ስርዓት ዘስዐቦ እዩ ዝመስለኒ። ከምኡ ድማ ድማ እቲ ልዑል ቁፅፅር ክገብር ዝፀንሐ ዓፋኒ ስርዓት እናላሕለሐ ምስ መፀ፤ እቲ ተዓፊኑ ዝፀንሐ ጎንፂ ገንፊሉ ክወፅእ ጀሚሩ ኣሎ። ኩሎም እቶም ዝረአዩ ዘለዉ ጎንፅታት ሓደሽቲ ኣይኮኑን ፡ ነባራት እዮም። ግን ተዓብዒቦም ፀኒሖም ከም ብሓድሽ ፈለኽ ይብሉ ኣለዉ። ንኣብነት ኣብ መንጎ ጌድዮን ጉጂ ኦሮሞን ዝተወለዓ ጎንፂ ከም ብሓድሽ ተልዒሉ'ምበር ቅድም ክብል ዝፀንሐ እዩ። ምንጪ ስእሊ, KJETIL TRONVOLL መግለጺ ስእሊ, 'ዋር ኤንድ ዘ ፖሊቲክስ ኦፍ ኣይደንቲቲ' ኣዘራረቢ መፅሓፍ ፕሮፌሰር ሼቲል ትሮንቮል ቢቢሲ ትግርኛ፡ እሞ እዞም መሰል ጎንፅታት ንምፍታሕን ሰላም ናብ ንቡር ንምምፃእን እንታይ ክግበር ኣለዎ ይብሉ ?
